Brody se stert swaai al weer ná klapper-marteling | Maroela Media
Brody is op die herstelpad nadat hy erg beseer is toe kinders glo ‘n klapper in sy oor laat ontplof het. By hom is Tebogo Maswanganye, ‘n inspekteur van die DBV. (Foto: Bloemfontein-DBV)
Brody, ŉ steekhaarbrakkie van Bloemfontein wat ernstig beseer is toe ŉ groep kinders glo vuurwerk in sy oor gedruk het, is weer op die been – soveel só dat hy nou al selfs sy stertjie begin swaai.
Maroela Media het vroeër berig Brody is in Winburg gevind nadat ŉ ouma op die dorp gesien het hoe drie kinders van omtrent tien jaar oud eers ŉ klapper na die hondjie gooi en toe ŉ klapper in sy oor laat ontplof het. Die vrou het die Dierebeskermingsvereniging (DBV) in Bloemfontein ontbied nadat sy vergeefs probeer het om die kinders te keer.
Ten spyte van die DBV se soektog na die hond was daar geen teken van hom nie. Die DBV het verlede Donderdag wéér ŉ oproep gekry, dié keer van ŉ inwoner wat ŉ hondjie in ŉ mangat gekry het. Die hond was ernstig beseer en sy oor bykans afgeruk.
Dit was Brody.
Tebogo Maswanganye, ŉ inspekteur by die Bloemfontein-DBV, het gesê Brody se linkeroor is Maandag geamputeer. Die oorskulp is deur die vuurwerk bykans afgeruk en die veearts het geen ander opsie gehad as om dit heeltemal af te sny nie.
Brody hoor steeds goed met albei ore.
Hy ontvang in dié stadium ook nog behandeling vir ŉ hardnekkige infeksie. Maar, sê Maswanganye, Brody is beslis op die herstelpad en leer stadigaan weer om mense te vertrou.
Daar was verskeie aansoeke om Brody aan te neem en ŉ tuisinspeksie is al by ŉ voornemende aanneemhuis gedoen.
Maswanganye sê Brody gaan egter nog ŉ paar dae by die DBV bly sodat hulle kan verseker hy genees behoorlik.
Daarna is dit huis toe, na ŉ nuwe, permanente tuiste.
Bloemfontein Brody Dierebeskermingsvereniging In die nuus
Ek hoop julle wys daardie kinders WAT hulle aan daardie arme dier gedoen het! Hoop hulle word gestraf ………….. SIES man het julle geen gewete ???
So bly vir Brody op sy tweede kans op die lewe
Wees ASSEBLIEF tog net goed en lief vir die ou hondjie..wie ookal die diertjie aan neem..
Wat word van die kinders en ouers wat die dierjie soveel skade en lyding aan gedoen het?
Dit is goeie nuus en ek hoop hy kry regtig ‘n goeie liefdevolle huis Hopelik is daar ook gesoek na daardie onhebbelike seuns wat die verskriklike daad gedoen het. Hulle moet erg gestraf word.
Hoe SIEK is dit nie, om nie eers te praat van die kinders nie. Nee regtig, ek HAAT mense wat weerlose diere mishandel. Ek raak rooi onder die kraag. Ek hoop hy kry ‘n liefdevolle huis.